WTI – BRENT รีบาวด์! นลท.ช้อนซื้อหลังร่วงหนัก–จับตาสต็อกน้ำมันดิบสหรัฐฯ
สัญญาน้ำมันดิบรีบาวด์! “WTI” ปิดบวก 1.50% แตะ 67.42 ดอลลาร์/บาร์เรล ส่วน “BRENT” ปิดบวก 1.10% อยู่ที่ 69.35 ดอลลาร์/บาร์เรล รับแรงช้อนซื้อหลังสัญญาน้ำมันดิบทรุดตัวลงกว่า 7% ก่อนหน้า อย่างไรก็ต้องจับตาสต็อกน้ำมันดิบของสหรัฐในวันนี้ซึ่งนักวิเคราะห์คาดว่าจะลดลงกว่า 6 ล้านบาร์เรล
21 ก.ค. 2564

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (20 ก.ค.) โดยได้ปัจจัยหนุนจากการที่นักลงทุนช้อนซื้อเก็งกำไรหลังจากสัญญาน้ำมันดิบทรุดตัวลงกว่า 7% เมื่อวันจันทร์ที่ผ่านมา ขณะที่นักลงทุนจับตารายงานสต็อกน้ำมันดิบของสหรัฐในวันนี้ ทางด้านนักวิเคราะห์คาดการณ์ว่าสต็อกน้ำมันดิบจะลดลงกว่า 6 ล้านบาร์เรล
สัญญาน้ำมันดิบ WTI ส่งมอบเดือนส.ค. เพิ่มขึ้น 1 ดอลลาร์ หรือ 1.50% ปิดที่ 67.42 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนก.ย. เพิ่มขึ้น 73 เซนต์ หรือ 1.10% ปิดที่ 69.35 ดอลลาร์/บาร์เรล
โดยนักลงทุนได้เข้าช้อนซื้อเก็งกำไรหลังจากสัญญาน้ำมันดิบ WTI ร่วงลง 5.39 ดอลลาร์ หรือ 7.50% ปิดที่ 66.42 ดอลลาร์/บาร์เรลเมื่อวันจันทร์ที่ผ่านมา ซึ่งเป็นระดับปิดต่ำสุดนับตั้งแต่วันที่ 28 พ.ค. 2564 อันเป็นผลมาจากความกังวลเกี่ยวกับภาวะน้ำมันล้นตลาด หลังจากโอเปกพลัสมีมติปรับเพิ่มกำลังการผลิตน้ำมันเดือนละ 400,000 บาร์เรล/วันตั้งแต่เดือนส.ค.ไปจนถึงเดือนธ.ค. 2564 และยังเห็นพ้องที่จะเพิ่มโควต้าการผลิตของสหรัฐอาหรับเอมิเรตส์ (UAE), ซาอุดีอาระเบีย, รัสเซีย คูเวต และอิรัก
ด้านโอเปกพลัสระบุว่า ปัจจัยพื้นฐานของตลาดน้ำมันโลกยังคงแข็งแกร่ง เมื่อพิจารณาจากความต้องการใช้น้ำมันที่เริ่มส่งสัญญาณฟื้นตัว และการปรับตัวลงของสต็อกน้ำมันในประเทศกลุ่มองค์การเพื่อความร่วมมือทางเศรษฐกิจและการพัฒนา (OECD) นอกจากนี้ เศรษฐกิจในหลายภูมิภาคของโลกก็เริ่มฟื้นตัวหลังจากโครงการฉีดวัคซีนป้องกันไวรัสโควิด-19 ดำเนินไปอย่างรวดเร็ว
อย่างไรก็ดีแม้สัญญาน้ำมันดิบดีดตัวขึ้นมาปิดในแดนบวกเมื่อคืนนี้ แต่นักลงทุนยังคงระมัดระวังการซื้อขาย เนื่องจากกังวลเกี่ยวกับผลกระทบของไวรัสโควิด-19 สายพันธุ์เดลตาที่กำลังแพร่ระบาดอย่างหนัก โดยศูนย์ควบคุมและป้องกันโรคแห่งสหรัฐ (CDC) แถลงว่า ขณะนี้สหรัฐมีผู้ติดเชื้อไวรัสสายพันธุ์เดลตาคิดเป็น 83% ของผู้ติดเชื้อทั้งหมด สูงกว่าระดับ 50% ที่พบในช่วงวันที่ 27 มิ.ย.-3 ก.ค.
ส่วนองค์การอนามัยโลก (WHO) ระบุว่า ไวรัสสายพันธุ์เดลตาสามารถแพร่ระบาดได้รวดเร็วกว่าสายพันธุ์ดั้งเดิมถึง 43-90% และขณะนี้มีการแพร่ระบาดไปยังกว่า 100 ประเทศทั่วโลก
นอกจากนี้นักลงทุนจับตาการเปิดเผยตัวเลขสต็อกน้ำมันดิบของสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ ขณะที่นักวิเคราะห์ในโพลสำรวจของเอสแอนด์พี โกลบอล แพลทส์คาดการณ์ว่า สต็อกน้ำมันดิบจะลดลง 6.70 ล้านบาร์เรลในรอบสัปดาห์ที่สิ้นสุดวันที่ 16 ก.ค.